text: मुख्यमंत्री पिनाराई विजयन ने फेसबुक पर पोस्ट किया कि आतंक पैदाकर श्रद्धालुओं को अयप्पा मंदिर की ओर बढ़ने से रोकना और उन्हें लौटने के लिए बाध्य करना सबरीमाला को नष्ट करने के आरएसएस-संघ परिवार के कदम का हिस्सा है। मुख्यमंत्री पिनाराई विजयन ने दावा किया कि दक्षिणपंथी संगठन सदैव सबरीमाला मंदिर के अनोखे चरित्र से परेशान रहे हैं जहां जाति, धर्म से ऊपर उठकर श्रद्धालु पूजा अर्चना करते हैं। भगवा संगठनों का प्रयास इस धर्मस्थल की इस मूलभूत विशेषता को नष्ट करने का है और वर्तमान घटनाक्रम को उसी कदम के हिस्से के तौर पर देखा जा सकता है।